Fil-bidu tas-sena d-dieħla fid-Dipartiment tal-Kura Primarja se jitwaqqaf call centre, li se jwassal biex ikun hemm numru tat-telefown wieħed għaċ-Ċentri tas-Saħħa kollha. Kull min ikollu bżonn appuntament għal xi wieħed mis-servizzi offruti fi kwalunkwe Ċentru tas-Saħħa se jibda jinqeda mill-call centre. Minn kalkoli li saru bbażati fuq it-telefonati kollha li d-Dipartiment tal-Kura Primarja jirċievi minn madwar iċ-Ċentri tas-Saħħa kollha, il-call centre mistenni jibda jirċievi mal-elf telefonata kuljum. F'kummenti li ta lill-KullĦadd il-Ministru għas-Saħħa, Chris Fearne qal li waħda mill-affarijiet li ddejjaq lin-nies hija li ma jkunux jistgħu jaqbdu maċ-Ċentru tas-Saħħa biex jagħmlu appuntament, issa din se tkun sistema ċentralizzata li tagħmel l-appuntamenti għaċ-Ċentri tas-Saħħa kollha, kif ukoll sservi ta' Customer Care għad-Dipartiment tal-Kura Primarja. "Aħna determinati li noffru servizz aħjar lill-pazjenti tagħna. Dan ma jfissirx biss li nżidu l-kliniċi speċjalizzati, iżda wkoll li naraw li s-servizzi tagħna huma aktar aċċessibbli," qal il-Ministru Fearne. Il-call centre se jkun stazzjonat il-Floriana u se jkun miftuħ kuljum, mit-Tnejn sal-Ħadd bejn is-07.00 ta' filgħodu u l-17.00 ta' waranofsinhar. Min iċempel wara dan il-ħin se jiġi awtomatikament redirett lejn iċ-Ċentru tas-Saħħa li l-pazjent ikun jixtieq. Barra li jsiru l-appuntamenti kollha, il-call centre se jkun qiegħed jagħti wkoll tagħrif siewi dwar is-servizzi kollha offruti miċ-Ċentri tas-Saħħa. "Konxji li fl-aħħar snin żidna ammont ta' servizzi li għadu mhux kulħadd jaf bihom. Għadna nsibu nies li għadhom imorru l-Emerġenza ta' Mater Dei għal X-ray, meta llum iċ-Ċentri tas-Saħħa għandhom X-ray Diġitali, fejn ir-riżultat jingħata lill-pazjent dak il-ħin stess," qal Fearne. Fost is-servizzi li bdew jingħataw fl-aħħar snin miċ-Ċentri tas-Saħħa hemm ukoll l-anticoagulant clinic għal dawk il-pazjenti li jieħdu l-warfarina. Fil-passat dawn il-pazjenti kien ikollhom imorru jiċċekkjaw id-demm tagħhom Mater Dei u r-riżultat jingħatalhom ftit ġranet wara. Illum it-test qiegħed isir fiċ-Ċentri tas-Saħħa, bir-riżultat jingħata dak il-ħin stess. Fil-preżent insibu tmien Ċentri tas-Saħħa f'Malta, u servizzi ta' kura primarja li jingħataw direttament fl-Isptar Ġenerali t'Għawdex. Fil-futur qrib se jiżdied ma' dawn Ċentru tas-Saħħa ieħor f'Ħal Kirkop, kif ukoll Ċentru tas-Saħħa f'Għawdex.